ZAPISNIK
20. sjednice Vijeća Mjesnog odbora Horvati, održane 31. siječnja 2023. u sjedištu Vijeća Mjesnog odbora Horvati, Horvaćanski trg 2, Horvati, s početkom u 19,00 sati.


NAZOČNI: 
Članovi Vijeća: Dubravko Herceg, Siniša Babić, Vjekoslav Palijaš, Martin Širanović i Stjepan Mavračić
Članovi Vijeća Gradske četvrti Brezovica: Ivica Mavračić, Zlatko Katulić i Zdravko Harmicar
Gosti: Ž.H, M.B. i S.D.
Stručni referent: Stjepan Tomislav Križanić

Predsjednik Vijeća Vjekoslav Palijaš pozdravlja nazočne otvara sjednicu, utvrđuje da je su na sjednici prisutni svi članovi Vijeća (5), te se može pravovaljano raspravljati i odlučivati. Prije utvrđivanja dnevnog reda, predsjednik otvara raspravu o zapisniku sa 19. sjednice. U raspravi sudjeluju svi članovi. Predsjednik zatvara raspravu i daje na glasanje zapisnik sa 19. sjednice Vijeća Mjesnog odbora Horvati.
Jednoglasno (5 „za“), prihvaćen je zapisnik sa devetnaeste sjednice.

Predsjednik otvara raspravu o dnevnome redu.
Predlažu se dodatne točke: Problematika grijanja, načina i sustava grijanja unutar prostora doma Mjesnog odbora, Prijedlog za čišćenje javnih kanala, otvorenih vodotokova, problematika graba uz prometnice na području MO Horvati, Problematika javne rasvjete u dijelovima ulica na području MO i korištenje prostora MO Horvati za Udrugu uzgajatelja jagoda Grada Zagreba. Više nema prijedloga. Predsjednik daje na glasanje dodatne točke dnevnoga reda:
Jednoglasno (5 „za“) prihvaćene su dodatne točke dnevnog reda.

Nakon rasprave predsjednik Vijeća daje na glasanje dnevni red. 
Jednoglasno (5 „za“) je usvojen dnevni red.
DNEVNI RED

1. Obnova usporivača prometa – ulica Horvati,
2. Izvješće o radu Vijeća Mjesnog odbora Horvati u 2022. 
3. Program rada Vijeća Mjesnog odbora Horvati u 2023.
4. Problematika grijanja, načina i sustava grijanja unutar prostora Mjesnog odbora,
5. Prijedlog za čišćenje javnih kanala, otvorenih vodotokova 
6. Problematika javne rasvjete u dijelovima ulica na području MO 
7. Problematika neočišćenih graba uz prometnice na području MO Horvati,
8. Udruga uzgajatelja jagoda Grada Zagreba zahtjev za korištenje prostora MO Horvati 
9. Pitanja i prijedlozi


Ad. 1. – Obnova usporivača prometa – ulica Horvati

Vjekoslav Palijaš otvorio je prvu točku dnevnoga reda, dao je informacije vezane uz točku dnevnoga reda, konstatirao je da su članovi Vijeća materijal primili u elektronskom obliku ali i fizički na samoj sjednici. otvorio je raspravu u kojoj su sudjelovali svi članovi Vijeća. Pozdravio je goste, stanovnike koji su podnijeli zahtjev o kojem će se upravo sada raspravljati. Članovi su raspravljali o broju nesreća na potezu između kbr. 89 – 97, o problemu brzine vozila čiji se vozači ne drže propisa i određene brzine, navedeni su problemi nepostojećeg nogostupa i predlaže se obnova usporivača na način da se postavi ploha.
Stjepan Mavračić naglasio je da je pravi problem nepostojećeg nogostupa taj što stanari nisu dali suglasnost da se ispred njihovih čestica i ulaza u dvorišta napravi nogostup. To je jedini razlog što nema nogostupa na nekim djelovima ulice.
Dubravko Herceg naglasio je da se je o tome već raspravljalo, ovo sada je bilo neka vrsta rješenja iako se je tražilo pojačanje kontrole brzine, kamere i svjetlosna signalizacija no nažalost ostalo je samo na ovim izbočinama. Naglasio je da ploha ili postava novih izbočina nije adekvatno rješenje za ovaj problem a niti za stanovnike naselja Horvati.
Protiv je novih uzdignutih ploha, potrebno je anketirati ljude za postavljanje istih, vezano uz obnovu postojećih  suzdržan je.
Gosti M.B. i S.D. upali su u riječ članu Vijeća te su počeli raspravljati o postavljanju usporivača i naglašavaju da će netko biti odgovoran ako se dogodi nesreća. Uspoređuju situaciju koja se dogodila u naselju Blato prije šest godina kada je smrtno stradalo dijete sa situacijom u ulici Horvati. Zahtjevaju uspornike.
Siniša Babić predložio je i podržao postavljanje uspornika u ulici Horvati.
Martin Širanović predložio je da se usporivači obnove i naprave nove plohe i to kod Holetića, Pipića i drugih frekventnijih križanja.
Stjepan T. Križanić upozorio je da su potrebni potpisi stanara na svakoj lokaciji na kojoj se žele postaviti nove plohe za usporavanje prometa.
Vjekoslav Palijaš, obzirom da se više nitko nije javio za riječ zatvara raspravu te daje na glasanje slijedeći zaključak
Večinom glasova (3 „za“ i 2 „suzdržana“), je usvojen zaključak 
Z A K LJ U Č A K 
o sanaciji i postavljanju uspornika na ulici Horvati

1. Vijeće Mjesnog odbora Horvati raspravljalo je o uspornicima i sanaciji te postavi ploha na ulici Horvati kbr 89 – 97 ali i po ostalim problematičnim djelovima ulice Horvati

2. Vijeće Mjesnog odbora Horvati predlaže sanaciju postojećih usporivača prometa na cijeloj ulici Horvati. 

3. Ovaj se zaključak dostavlja Vijeću Gradske četvrti Brezovica na postupanje


Ad.2 - Izvješće o radu Vijeća Mjesnog odbora Horvati u 2022. 

Vjekoslav Palijaš otvara drugu točku dnevnoga reda Izvješće o radu Vijeća u 2022., daje informacije i otvara raspravu u kojoj su sudjelovali svi članovi Vijeća. Kroz raspravu provukla su se pitanja o lošoj komunikaciji s članovima Vijeća Gradske četvrti, nedavanju informacija predsjedniku i članovima Mjesnog odbora. Naglasio je da su članovi vijeće Gradske četvrti postavljali pitanja vezana uz dječji vrtić u Mjesnom odboru Obrežž a za vrtić u Horvatima nije postavljeno niti jedno pitanje na samoj sjednici četvrti iako su svi članovi bili na sjednici Mjesnog odbora i znali su da je postavljeno pitanje za vrtić i da se je tražio odgovor.
Zlatko Katulić rekao je da je došao odgovor mailom koji se može smatrati službenim odgovorom.
Vjekoslav Palijaš rekao je da zna za to ali da bi želio odgovor u obliku službenog dopisa a ne maila.
Ivica Mavračić – član VGČ Brezovica zatražio je da mu ured pripremi podatke gdje se sve u kojem zapisniku Gradske četvrti od strane članova Vijeća iz naselja Horvati tražilo i pitalo za izgradnju dječjeg vrtića u Horvatima. 
Zdravko Harmicar raspravljao je o komunikaciji između članova Vijeća Gradske četvrti i Mjesnog odbora te je naglasio da komunikacija treba biti bolja. Zatražio je da mu se dostavljaju pozivi za sjednicu Mjesnog odbora, i druga dva člana Gradske četvrti isto tako traže da im se dostavi poziv za sjednicu MO. Dao je informacije vezane uz vrtić i dvoranu, za bolje informacije rekao je da mogu popričati nakon sjednice. 
Ivica Mavračić zatražio je da mu se prirede podaci koliko svaki mjesni odbor ima pravo na koji iznos kroz Program komunalnih aktivnosti.

Nogostup te pješački prelaz Palijaši/groblje- početak radova najavljen za 30. lipnja, odgađan periodički 30 dana do 9 mj. Kada je ustanovljen propust u projektnoj dokumentaciji (nogostup projektiran preko prometne trake za odvajanje udesno prema groblju, te je potrebna dopuna projektne dokumentacije, kao i izrada novog troškovnika).
V.M.O. promptno je reagiralo te predložilo iskorištenje sredstava u smislu da se dotrajalo betonsko  igraliste O.Š. Stjepan Benceković „presvuče „ slojem asfalta kako bi osigurali polaznicima O.Š. kao i ostalim korisnicima sigurno korištenje navedenog košarkaškog/nogometnog igrališta .Nažalost nismo primili podršku V.G.Č. Brezovica uz objašnjenje kao asfalt nije adekvatna podloga za igralište .Sukladno tome izvršila se sanacija spomenutog igrališta krpanjem neadekvatnih površina asfaltom , na što je V.M.O. Horvati izrazilo negodovanje učinjenim .
Za preostali Asfalterski program primili smo obavijest  o nemogućnosti izvršenja istoga uslijed kasnog  potpisivanja javne nabave za bitumen, te kratkog roka izvedbe nakon potpisivanja istog. Rezultirajući da sredstva namijenjena naselju Horvati se vračaju u proračun Grada Zagreba.
Vjekoslav Palijaš izvijestio je Viječe kako je zatražena sanacija prostora između pruge i školskog dvorišta, budući da je isto obraslo vegetacijom te je  na prostoru školskog dvorišta/igrališta primijećena pojava zmija i štakora, izazivajući strah te nelagodu kod djece. 
Predsjednik V.M.O. Horvati zahvalo se u ime mještana na brzoj akciji saniranja obrasle vegetacije od strane H.Ž: 



Nakon dodatnog izviješća predsjednika Vijeća Mjesnog odbora Horvati o ne napravljenim akcijama isti je zamolio za pomoć članove Vijeća gradske četvrti Brezovica vezano uz realizaciju operativnih planova.
Član vijeća Zlatko Katulić odgovorio je kako nadležne službe imaju tendenciju ignorirati dopise od strane mjesnih odbora, te da bi trebali zatražiti predsjednika VGČ da on dostavlja dopise, iako i takav način ne garantira da dopisi ne budu ignorirani.
Vjekoslav Palijaš je odgovorio da su iste molbe o potrebnim sanacijma donesene Zaključkom Mjesnog odbora te su prošle proceduru u Gradskoj četvrti, gdje predsjednik VGČ potpisuje te šalje zaključke na daljnje postupanje. 
Vijećnik Zlatko Katulić predložio je da VMO Horvati predstavi problematiku pisanim putem te će predstaviti isto na VGČ premda očekuje da ne bude , ništa pomoglo navedenoj problematici.
Vijećnik Zdravko Harmicar rekao je da bi trebali poraditi na komunikaciji sa nadležnim službama.  
Predsjednik Vijeća Mjesnog odbora rekao je da nama nije potrebna bolja komunikacija sa nadležnim službama, budući da je komunikacija jednostrana, nego je potrebno osigurati da nadležne službe odrađuju operativne planove, koji se uredno naplaćuju a isto se financira urednim plaćanjem prireza svih građana Grada Zagreba. 
Predsjednik Vijeća je rekao da je zatražen troškovnik naplate operativnih planova te da ga nismo primili, te je zamolio vijećnike da nam pomognu pribaviti ga.
Zlatko Katulić rekao je da možemo tražiti međutim ga nećemo dobiti.


Vjekoslav Palijaš, obzirom da se više nitko nije javio za riječ zatvara raspravu te daje na glasanje slijedeći zaključak.
Jednoglasno (5 „za“), je usvojen zaključak 
Izvješće o radu
Vijeća Mjesnog odbora Horvati za 2022. 
         
Uvod

      Vijeće Mjesnog odbora Horvati ima 5 članova. Prava i obveze Vijeća regulirana su Statutom Grada Zagreba, Pravilima i Poslovnikom Vijeća Mjesnog odbora. Vijeće je svoj rad usmjerilo na problematiku održavanja i izgradnje komunalne infrastrukture, s posebnim naglaskom na uređivanje javnoprometnih površina i objekata, uređivanje igrališta i zelenih površina, uređivanje objekta mjesne samouprave, izradi dokumentacije za budući dječji vrtić, reciklažno dvorište, sportsku dvoranu, poboljšavanje uvjeta u školi i druge akcije.      

 Sjednice Vijeća

       Vijeće je tijekom 2022. održalo 12 sjednica Vijeća Mjesnog odbora Horvati.
       Prisutnost članova Vijeća  sjednicama Vijeća bila je u prosjeku 5 od 5 članova Vijeća, odnosno 80 %. Ukupno su obrađene 69 točka dnevnog reda što prosječno iznosi 6 točki po sjednici. Dnevni redovi usvojeni su jednoglasno. Sjednice Vijeća ukupno su trajale 1165 minuta što je prosječno 100 minuta po sjednici. 
       Vijeće Mjesnog odbora Horvati ukupno je donijelo 65 akta.
       Jednoglasno je donijelo 62 akata ili  98 %.
      
Izvješće o radu predsjednika Vijeća Mjesnog odbora

       Dužnosti predsjednika  Vijeća definirane su Poslovnikom Vijeća Mjesnog odbora Horvati.
       Predsjednik saziva sjednice Vijeća. Redovito obilazi područje Mjesnog odbora. Evidentira probleme te s članovima Vijeća   radi  na njihovom rješavanju.
       Obilazio je gradilišta na području Mjesnog odbora te kontrolirao izvode li se radovi  u skladu s troškovnicima.
       Surađuje s predsjednikom i Vijećem Gradske četvrti Brezovica. Sudjeluje u radu koordinacije predsjednika Vijeća Gradske četvrti s predsjednicima Vijeća Mjesnih odbora.  Informira građane o  svim pitanjima i problemima važnim za Mjesni odbor.

Izvješće o radu potpredsjednika Vijeća 

       Dužnosti potpredsjednika Vijeća definirane su Poslovnikom Vijeća Mjesnog odbora Horvati.
       Potpredsjednik Vijeća pomagao je predsjedniku Vijeća u obavljanju poslova od važnosti za Mjesni odbor.

Izvješće o radu članova Vijeća 

Dužnosti članova Vijeća definirane su Poslovnikom Vijeća Mjesnog odbora Horvati.
Članovi Vijeća sudjelovali su u raspravama na sjednicama Vijeća, postavljali pitanja, predlagali Vijeću razmatranje pojedinih pitanja, te sudjelovali u izlascima na teren i rješavanju problema građana.
 
Tabelarni pregled
Sjednice Vijeća

	     Opis obilježja
	

	 Broj održanih sjednica
	12

	 Prosječni broj članova Vijeća ( po sjednici)
	5/5

	 Prosječno trajanje sjednica (minuta)
	100

	 Broj točaka dnevnog reda (ukupno)
	69

	 Broj donijetih akata
	65



Pregled prisutnosti članova Vijeća sjednicama 

	Redni broj sjednice Vijeća
	prisutni članovi
	odsutni članovi
	%  prisutnosti

	8
	5
	0
	100

	9
	5
	0
	100

	10
	5
	0
	100

	11
	5
	0
	100

	12
	5
	0
	100

	13
	5
	0
	100

	14
	5
	0
	100

	15
	5
	0
	100

	16
	5
	0
	100

	17
	5
	0
	100

	18
	5
	0
	100

	19
	4
	1
	80



Struktura akata Vijeća prema sadržaju

	Problematika na koju se akt sadržajno pretežno odnosi
	Broj akata

	Male komunalne akcije
	5

	Komunalna infrastruktura
	11

	Funkcioniranje Vijeća
	11

	Prostor mjesne samouprave (korištenje, održavanje, upravljanje)
	24

	Promet
	1

	Drugi javni objekti
	4

	Javni gradski prijevoz
	0

	Broj pitanja, zahtjeva i prijedloga članova VMO na koje su zatraženi odgovori ili očitovanja gradskih tijela ili drugih subjekata
	34

	Broj pitanja, zahtjeva i prijedloga članova VMO na koje su pribavljeni odgovori ili očitovanja gradskih tijela ili drugih subjekata
	31

	Broj donesenih mišljenja VMO o prijedlozima akata gradskih tijela
	4

	Broj donesenih mišljenja VMO o prijedlozima akata Vijeća GČ
	6

	Broj sjednica na kojima su prisustvovali zaposlenici GUMS
	8

	Broj sjednica na kojima su zapisnike vodili članovi Vijeća
	4

	Ostalo
	7


                                                             

Z A K L J U Č A K
       Vijeće Mjesnog odbora Horvati svojim aktivnostima predlagalo je akcije koje bi trebale ulaziti u Plan komunalnih aktivnosti Gradske četvrti Brezovica u 2022. godini, u dijelu koji se odnosi na Mjesni odbor Horvati, no dinamikom realizacije nije zadovoljno. 
         Vijeće izražava svoje nezadovoljstvo radi nedovoljne informiranosti o realizaciji Plana malih komunalnih akcija, odnosno čišćenja i održavanja javnih površina te održavanja nerazvrstanih cesta, tim više što je to temeljni akt Vijeća Mjesnog odbora, a isto nema uvid u termine izvođenja radova kao ni specifikaciju troškova istih. Zbog svega navedenog, nameće se potreba da Gradski ured za mjesnu samoupravu detaljnije specificira akcije navedenog Plana te poduzme odgovarajuće aktivnosti za poboljšanje dinamike realizacije Plana komunalnih aktivnosti. Na inicijativu Vijeća Mjesnog odbora Horvati održan je i sastanak vezan uz operativne planove koji su vezani uz Plan malih komunalnih akcija, iznesene su primjedbe i dani prijedlozi za poboljšavanje učinkovitosti realizacije. Vijeće ima primjedbu na Zagrebačke ceste i Čistoću koji se nisu željeli odazvati sastanku te time nisu pokazali inicijativu niti želju za rješavanje navedenih problema vezanih uz operativne planove.
         Nadalje, sve su veći problemi vezani uz izgradnju dječjeg vrtića, sportske dvorane a javlja se potreba i za uređenjem škole. Sve navedene akcije Vijeće stavlja u prioritete potreba naselja i kao takve ih nastoji rješavati. I dalje je problem javnog prijevoza u naselju koji je isto u prioritetima Vijeća u cilju rješavanja te se na njemu u suradnji sa nadležnim službama pokušava naći zadovoljavajuće rješenje.
	Vijeće Mjesnog odbora nastoji poboljšati kvalitetu života i rješiti glavne probleme naselja ali mišljenja je da je potrebna bolja i kvalitetnija suradnja i veće zalaganje ureda koji rade na problemima vezanim uz promet, javni prijevoz i kapitalne objekte kako bi se problematika mogla realizirati i rješiti.

Ad. 3. - Program rada Vijeća Mjesnog odbora Horvati u 2023.

Vjekoslav Palijaš otvara treču točku dnevnoga reda Program rada Vijeća Mjesnog odbora Horvti za 2023. i otvara raspravu u kojoj su sudjelovali svi članovi Vijeća. Dalje se kroz točku proteže tema komunkacija između članova.

Prilikom iznošenja problematike kapitalnih investicija, Vjekoslav Palijaš  je da nakon prijedloga prenamjene društvenog doma u vrtić u zapisnicima VGČ nije vidljiva aktivnost vijećnika Gradske četvrti Brezovica po pitanju izgradnje dječjeg vrtića u Horvatima te je zamolio pojašnjenje, budući da se u istim zapisnicima vidi aktivmost istih vijećnika za izgradnju dječjeg vrtića u Odranskom Obrežu. 
Vijećnici su konstatirali kako nije u redu da ih se proziva da se na sjednicama VGČ ne spominje njihov rad, budući da veliki dio njihovog rada ne ulazi u zapisnik.
Vjekoslav Palijaš  je odgovorio da mu nije bila namjera prozivati nikoga, nego da jedine informacije o radu VGČ Brezovica MO dobiva putem službenih zapisnika (link), u kojem se ne vide Navedene aktivnosti, pošto je VMO Horvati tri puta u 2022 godini zatražilo očitovanje o statusu izgradnje dječjeg vrtića te nije primilo nikakav odgovor.
Zlatko Katulić  je rekao da je u postupku izdavanja lokacijske dozvole, te da su vijećnici prisutni na sjednicama VMO Horvati te ukoliko je potrebna kakva informacija VMO Horvati mora samo pitati, te da rad vijećnika GČ prema problematici izgradnje dječjeg vrtića u naselju Horvati , sadrži puno više nego što je u zapisniku navedeno, te da se na istim sjednicama raspravlja o problematici dječjeg vrtića u Horvatima.
Vjekoslav Palijaš  je odgovorio  Zlatku Katuliću kako su vijećnici GČ prisutni na sjednicama VMO Horvati, te premda isto vijeće nije dužno uključivati ih u rasprave, niti uvažavati njihovo mišljene isto vijeće ih u potpunosti uključuje u rasprave, te uvažava njihova mišljenja o svakoj temi kojoj se raspravlja jer smatra da svi radimo za isti cilj, dobrobit Horvata. 
Vjekoslav Palijaš konstatira da MO ne može raditi na principu „rekla/kazala“ nego su potrebni pismeni tragovi, dopisi očitovanja kako bi se moglo sa sigurnošću raditi na rješavanju problematika naselja Horvati. Iako  članovi gradske četvrti prisustvuju sjednicama Vijeća Mjesnog odbora te su upoznati sa problematikom Dječjeg vrtića , te o ne primitku očitovanja iste problematike tražene tri puta, zar nije normalno da ukoliko imate informaciju o navedenoj problematici istu podijelite sa MO Horvati, kako ne bi trošili vrijeme i ubrzali postupak izgradnje prijeko potrebnog dječjeg vrtića.
Vjekoslav Palijaš, prema dostupnim zapisnicima VGČ Brezovica vidljivo je da prilikom verifikacije zapisnika imate nekoliko korekcija istih, te da nije zatraženo sa vaše strana nijedna korekcija unosa o dječjem vrtiću.


Vjekoslav Palijaš, obzirom da se više nitko nije javio za riječ zatvara raspravu te daje na glasanje slijedeći zaključak.
Jednoglasno (5 „za“), je usvojen zaključak 
P R O G R A M   R A D A
VIJEĆA MJESNOG ODBORA HORVATI
za 2023.  godinu

I. POLAZNE OSNOVE

                Djelovanje Vijeća Mjesnog odbora Horvati (u nastavku: Vijeće) polazi od sagledavanja stanja, potreba i problema Mjesnog odbora:
1. stanju komunalne infrastrukture, potrebe uređenja naselja, kvalitete komunalnog standarda, kvalitete stanovanja; potrebom sanacije starih cesta;
2. uređenja postojećih parkova i zelenih površina;
3. izgradnjom sportske dvorane
4. izgradnjom dječjeg vrtića
5. izgradnjom reciklažnog dvorišta
6. uređenjem prostora Mjesnog odbora Horvati
7. rješavanje i poboljšavanje javnog prijevoza kroz naselje
8. modernizacijom dječjih igrališta s novom opremom;
9. predlaganja i praćenja mjera i akcija za zaštitu i unapređivanje okoliša, te učinkovitiji rad komunalnih službi
10. sanacija i prošrenje cesta
11. rješavanje prometne problematike na području cijelog Mjesnog odbora Horvati
                Vijeće će također djelovanje u tekućoj godini usmjeriti i na daljnjem stvaranju neophodnih normativno – organizacijskih i drugih uvjeta za kvalitetno funkcioniranje Mjesnog odbora.

II. GLAVNI CILJEVI

                Sukladno svojim ovlastima, definiranim Zakonom o gradu Zagrebu, Statutu grada Zagreba i Poslovnika Vijeća Mjesnog odbora, Vijeće u 2023. godini, želi ostvariti slijedeće ciljeve:

1. nakon analize i utvrđivanja postojećeg stanja u objektu mjesne samouprave, te zaključcima za njihovo korištenje sukladno zajedničkom interesu građana, političkih stranaka, udruga koje okupljaju zdravstveno ili socijalno ugrožene osobe, te udruga djece, mladih i starijih osoba; usmjeriti na zadovoljavanje sveukupnih potreba građana;
2. osigurati sustavno prikupljanje i obradu, te primjerenu dostupnost javnosti podataka o području Mjesnog odbora, kao nužne pretpostavke za ostvarivanje osmišljenog utjecaja građana i njihovih predstavničkih tijela na razvoj Mjesnog odbora (posebice u pogledu komunalne opremljenosti i uređenja naselja, održavanja komunalnog reda i zaštite okoliša, djelovanja javnih službi itd.);
3. omogućiti članovima Vijeća, kao i drugih zainteresiranim građanima, pravodobnu i potpunu informiranost o odlučivanju gradskih upravnih tijela Grada Zagreba o pitanjima od interesa za Mjesni odbor, a radi ostvarivanja primjerenog utjecaja na odluke (davanje mišljenja, te podnošenje inicijativa i prijedloga).
4. Poboljšavanje kvalitete života građana izgradnjom objekata vrtića, sportske dvorane, reciklažnog dvorišta,uređenje prostora MO Horvati i poboljšavanjem javnog prijevoza.

III. ZADACI I ROKOVI

                Radi postizanja ovih Programom utvrđenih ciljeva, Vijeće će, na svojim radnim sjednicama tijekom 2023. godine, u naznačenim rokovima, raspraviti i donijeti odgovarajuće akte, naročito o slijedećim pitanjima;


1. informiranje o planovima Vijeća Gradske četvrti Brezovica;
2. daljnji tijek vezan uz realizaciju kapitalnih objekata za naselje (vrtić, dvorana, reciklažno dvorište)
3. donošenje zaključaka o načinu angažiranja članova Vijeća u praćenju stanja u pojedinim dijelovima Mjesnih odbora (zaduženjima, dežurstvima u mjesnim samoupravama, praćenja problema u komunalnoj infrastrukturi);
4. donošenje izvješća o radu za 2022. godinu;
5. donošenje Plana malih komunalnih akcija za 2023. godinu;
6. suradnje Vijeća Mjesnog odbora sa svim udrugama građana, udrugama, sportskim, kulturnim, zdravstvenim, humanitarnim i drugim organizacijama sa područja Mjesnog odbora.
7. Posebna pažnja biti će na rješavanju proširenja i usklađivanja stvarnog stanja katastarskih čestica na području Mjesnog odbora.
IV. TEKUĆA PITANJA

                Vijeće će, osim navedenog, tijekom 2023. godine, raspravljati i o drugim pitanjima koja sukladno Statutu grada Zagreba, ocijeni značajnim. 

Ad. 4. - Problematika grijanja, načina i sustava grijanja unutar prostora Mjesnog 
             odbora,

Vjekoslav Palijaš otvara četvrtu točku dnevnoga reda vezanu uz grijanje i sustav grijanja unutar prostora MO, otvara raspravu u kojoj su sudjelovali svi članovi Vijeća. Problem je lož ulje i povećanje korištenja prostora. Trenutna situacija je takva da se prostor grije na neki cca 15 stupnjeva za višu temperaturu nema mogućnosti a problem je i to što lož ulja trenutno ima za maksimalno još 10 do 15 dana, što znači da će nestati grijanja sredinom drugog mjeseca a naglašava da mu je rečeno da se ne zna kada će opet doći lož ulje a ako neće biti mogućnosti za korištenje prostora, prostor se više neće koristiti po informaciji koju je dobio.
Dubravko Herceg vezano uz svlačionice nogometnog kluba naglasio je da se termostat ne smije stavljati na najjače tako dolazi do problema.
Članovi su kroz raspravu predložili da se napravi novi izračun i da se poveća godišnja količina lož ulja za Horvate jer se prostor koristi puno više nego što se je koristio i prije pandemije 2020. Isto tako raspravljalo se je o prijedlogu da se postavi brava, termostat u režiji MO, članova Vijeća i mještana te da se na taj način riješi problem.
Vjekoslav Palijaš, obzirom da se više nitko nije javio za riječ zatvara raspravu te daje na glasanje slijedeći zaključak.
Jednoglasno (5 „za“), je usvojen zaključak 
Z A K LJ U Č A K 
o grijanju prostora MO Horvati

1. Vijeće Mjesnog odbora Horvati raspravljalo je o problemu grijanja prostora MO Horvati, nabavi lož ulja i povećanju korištenja prostora od strane pravnih i fizičkih osoba.

2. Vijeće Mjesnog odbora Horvati traži povećanje lož ulja na godišnjoj bazi te traži izračun i usporedbu potrošnje lož ulja koja je potrebna za kontinuirano grijanje prostora u sezoni grijanja.

3. Ovaj se zaključak dostavlja Vijeću Gradske četvrti Brezovica na postupanje


Ad. 5. - Prijedlog za čišćenje javnih kanala  i otvorenih vodotokova 

Vjekoslav Palijaš otvara petu točku dnevnoga reda vezanu uz čišćenje javnih kanala, otvorenih vodotokova i održavanja prelaza i mostova preko istih, otvara raspravu u kojoj su sudjelovali svi članovi Vijeća. Nakon duže rasprave predsjednik je zatvara i u zaključku taksativno nabraja sve prijedloge koje su dali članovi u raspravi.
Jednoglasno (5 „za“), je usvojen zaključak 
Z A K LJ U Č A K 
o prijedlogu za Program održavanja vodotoka i oteretnih kanala na području Mjesnog odbora Horvati

1. Vijeće Mjesnog odbora Horvati raspravljalo raspravljalo je o prijedlogu Programa održavanja vodotoka i oteretnih kanala na području Mjesnog odbora Horvati u 2023. 

2. Vijeće Mjesnog odbora Horvati predlaže da se u Program za 2023. godinu uvrsti:                                
- Čišćenje potoka Lomnice cijelim dijelom kroz naselje Horvati
- Popravak i proširenje mostića preko potoka na ulici Mokrice
- čišćenje potoka Bukovec
Vijeće Mjesnog odbora Horvati traži da mu se dostavi Plan održavanja javnih                     kanala i otvorenih vodotoka za područje Mjesnog odbora Horvati u 2023.

3. Ovaj se zaključak dostavlja Vijeću Gradske četvrti Brezovica na postupanje


Ad. 6. - Problematika javne rasvjete u dijelovima ulica na području MO Horvati

Vjekoslav Palijaš otvara šestu točku dnevnoga reda vezanu uz problem javne rasvjete u pojedinim dijelovima ulica na području MO Horvati, otvara raspravu u kojoj su sudjelovali svi članovi Vijeća. Predlaže postavljanje javne rasvjete kod ulice Horvati i Mavračići na bus stanici potrebno je postaviti tri stupa i tri rasvjetna tijela javne rasvjete.
Vjekoslav Palijaš, obzirom da se više nitko nije javio za riječ zatvara raspravu te daje na glasanje slijedeći zaključak.
Jednoglasno (5 „za“), je usvojen zaključak 

Z A K LJ U Č A K 
o izgradnji javne rasvjete na području Mjesnog odbora Horvati

1. Vijeće Mjesnog odbora Horvati raspravljalo je o problemu javne rasvjete na dijelovima ulica gdje je potrebno postaviti nekoliko stupova javne rasvjete do kraja ulice.

2. Vijeće Mjesnog odbora Horvati predlaže da se izgradi dodatak na postojeću javnu rasvjetu u ulicama:                                
- križanje ulica Horvati I Mavračići do autobusne stanice (tri stupa i rasvjetna tijela),  
- Ulica Prevendari od postojećeg stupa prema Šumskoj cesti (tri stupa i rasvjetna   
  tijela),
- Ulica Karasmani do Šumske ceste (tri stupa i rasvjetna tijela)

3. Ovaj se zaključak dostavlja Vijeću Gradske četvrti Brezovica na postupanje


Ad. 7. - Problematika neočišćenih graba uz prometnice na području MO Horvati,

Vjekoslav Palijaš otvara sedmu točku dnevnoga reda vezanu uz problem neočišćenih graba uz prometnice na području MO Horvati, otvara raspravu u kojoj su sudjelovali svi članovi Vijeća.
Vjekoslav Palijaš, obzirom da se više nitko nije javio za riječ zatvara raspravu te daje na glasanje slijedeći zaključak.
Jednoglasno (5 „za“), je usvojen zaključak 
Z A K LJ U Č A K 
o sanaciji neočišćenih graba na području MO Horvati

1. Vijeće Mjesnog odbora Horvati raspravljalo je o problem neočišćenih graba uz ulice na području MO Horvati.

2. Vijeće Mjesnog odbora Horvati traži hitnu sanaciju graba uz glavne prometnice koje su kod jačih kiša pod vodom upravo zbog neodržavanja graba te stvaraju prometni problem.

3. Ovaj se zaključak dostavlja Vijeću Gradske četvrti Brezovica na postupanje


Ad. 8. - Udruga uzgajatelja jagoda Grada Zagreba zahtjev za korištenje prostora MO Horvati 

Vjekoslav Palijaš otvara osmu točku dnevnoga reda vezanu uz zahtjev za korištenje prostora udruge uzgajatelja jagoda Grada Zagreba, otvara raspravu u kojoj su sudjelovali svi članovi Vijeća.
Vjekoslav Palijaš, obzirom da se više nitko nije javio za riječ zatvara raspravu te daje na glasanje slijedeći zaključak.
Jednoglasno (5 „za“), je usvojen zaključak 
Z A K LJ U Č A K 
o korištenju prostora mjesne samouprave Horvati

1. Udruzi uzgajatelja jagoda Grada Zagreba, Horvaćanski trg 2, 10 450 Rakov odobrava se  korištenje prostora  ureda MO Horvati u terminu: prvi ponedjeljak u mjesecu od 19:00 do 21:00 sati. 
2. Prostor iz točke 1. ovog zaključka, koristit će Udruga uzgajatelja jagoda Grada Zagreba, Horvaćanski trg 2, 10 450 Pavučnjak,,  za održavanje treninga i vježbanja koreografija, bez naknade. 
3. Udruga uzgajatelja jagoda Grada Zagreba, Horvaćanski trg 2, 10 450 Pavučnjak,, obvezuju se postupati sa pažnjom dobrog gospodara u korištenju prostora. 
4. O jednokratnom korištenju prostora iz točke 1. ovog zaključka, Gradski ured za mjesnu samoupravu, civilnu zaštitu i sigurnost izdati će odobrenje o korištenju, a u skladu sa ovim zaključkom.


Ad. 9. - Pitanja i prijedlozi 

Vjekoslav Palijaš otvorio je devetu točku dnevnoga reda, otvorio je raspravu. Dao je riječ gošći Ž.H.
Ž.H. govorila je o problematici vezanoj uz izgradnju vodovoda u njenoj ulici, Dobila je odgovor od strane Gradskog ureda i referenta kojem je bilo poslano pitanje. Požalila se jer cijeli postupak traje dugo, ona nema još vodu a ulica je sad provedena kao javno dobro. Došlo je do novih problema oko projekta, izgradnje i svega ostalog te se ne zna kad će dobiti vodu.
Stručni referent postavio joj je pitanje od kada traje njen postupak na što je odgovorila da traje od 2015. referent je pojasnio situaciju te je naglasio da je MO Horvate preuzeo u 2018./2019., sa poštovanom gospođom u kontakt stupa u 2020/2021., te joj predmet u suradnji sa Mjesnim odborom i Gradskom četvrti rješava u roku od tri mjeseca (dobiven i odgovor nadležnog ureda), u kojim je dobila odgovor ureda o javnom putu, ulazu ulice u PKA za projektiranje i građenje. 
Zlatko Katulić dao je informaciju da na sjednici VGČ nije izglasan PKA za 2023., biti će na idućoj a naglasio je da će članovi Vijeća iz Horvata učiniti sve da njena ulica uđe u Plan komunalnih aktivnosti za ovu godinu.


Nakon izlaganja problematike ŽŠ
Vjekoslav Palijaš. i refernt iznijeli su kako je problematika uvrštena u prijedlog prioriteta Plana komunalnih aktivnosti Gradske četvrti u 2023., te da se očekuje izrada projektne dokumentacije u 2023., za koje su primili očitovanje od nadležnih službi.
Zlatko Katulić  ukazuje da isto nije u programu rada Gradske četvrti Brezovica, te da će vijećnici četvrti Brezovica osigurati da bude u programu, te da ne može garantirati da bude izglasano.
Vjekoslav Palijaš  ukazuje da smo primili te proslijedi Ž.H. očitovanje u kojem stoji: 
Poštovana,
Na 13. sjednici VMO Horvati, 30. lipnja 2022.,  doneseni su prijedlozi prioriteta za Plan komunalnih aktivnosti GČ Brezovica u 2023. godini pod točkom 1. Vodoopskrba, r.b. 1. Širanovići kbr 35 - 70 metara, projektiranje i izgradnja vodovoda. Svi prijedlozi prioriteta dostavljeni su Vijeću Gradske četvrti Brezovica koja ih je uvrstila u svoj prijedlog prioriteta na 14. sjednici 18. srpnja 2022. Kada Vijeće Gradske četvrti Brezovica na narednim sjednicama donese svoj Plan komunalnih aktivnosti za 2023., on će biti objavljen u Službenom glasniku grada Zagreba.

Predsjednik je zatražio očitovanje o  kontradiktornim informacijama koje je Vijeće Mjesnog odbora Horvati primilo te proslijedilo.
 



Vijekoslav Palijaš uputio je pitanje vijećnicima Gradske četvrti dali imaju informacije o asfalterskom progamu za 2023. godinu? 
[bookmark: _GoBack]Zlatko Katulić odgovorio je da je asfalterski već potrošen , te je na pitanje gdje su Horvati u tome isti odgovorio:  „nigdje, jer su sredstva potrošena na zimsku službu o redovno održavanje“.
PVMO istim vijećnicima upućuje pitanje dali imaju saznanja o PKA za 2023. 
Zlatko Katulić odgovara kako će plan komunalnih akcija donijeti Vijeće gradske četvrti 
Dubravko Herceg zamolio je Zlatka Katulića, budući da je član platforme vladajuće stranke da pokuša predstaviti problematiku naselja Horvati gradskom uredu, u cilju rješenja istih. 
Zlatko Katulić je odgovorio Kako je on jedan od velikog broja vijećnika te da nema mogućnosti istoga.


Dubravko Herceg sudjeluje u raspravi te pokreće temu vezanu uz geodetsko snimanje svih ulica u Horvatima. Geodetsko snimanje pokrenuto je u prošlom sazivu, bez te izmjere se ne može raditi na daljnjoj izgradnji nogostupa kroz Horvate i Premužički put do Širanovića.Postoji puno problema od Derdića – nogostup, Reščići oborinska odvodnja – sve su to akcije koje se vuku kroz nekoliko godina i nisu novost a nisu još napravljene.
Zlatko Katulić daje prijedlog da zbog veće važnosti neka se MO  obrati na predsjednika Vijeća koji će proslijediti dopis vezan uz navedenu problematiku, takva je i uputa od strane ureda jer dopis predsjednika ima veću važnost od dopisa Mjesnog odbora.
Stjepan Mavračić postavio je pitanje što je vatrogasno društvo riješilo sa nadstrešnicom.
Vjekoslav Palijaš dao je odgovor da čekaju odobrenje VZGZ, naglasio je članovima da razmisle o sazivanju Zbora građana vezanim uz kapitalne projekte jer bi to moglo pomoći ubrzanju realizacije istih, obzirom da se više nitko nije javio za riječ, zatvara točku i završava se sjednica. 
Sjednica je trajala do 21,45 sati



KLASA: 024-08/23-03/155
URBROJ: 251-13-11-8/004-23-2
Horvati, 31. siječnja 2023.

